ΓΡΑΠΤΗ ΕΡΩΤΗΣΗ P-3047/98

υποβολή: Dietrich Elchlepp (PSE) προς την Επιτροπή

(2 Οκτωβρίου 1998)

Θέμα: Κριτική του γερμανικού νόμου για την τροφοδότηση των δικτύων με ενέργεια

1. Είναι αληθές ότι ο Επίτροπος Karel Van Miert διατύπωσε με επιστολή του προς τον γερμανό Υπουργό Εθνικής Οικονομίας Günter Rexrodt επικρίσεις, ότι ο γερμανικός νόμος για την τροφοδότηση των δικτύων με ενέργεια διαταράσσει τον ανταγωνισμό στην ΕΕ;

2. Έχει η Επιτροπή επίγνωση του γεγονότος ότι η άποψη αυτή αντιβαίνει τόσο στην ισχύουσα κοινοτική οδηγία για την εσωτερική αγορά ενέργειας όσο και στη στρατηγική της Επιτροπής σχετικά με τις ανανεώσιμες πηγές ενέργειας που εκτίθεται στη Λευκή Βίβλο και έχει ως στόχο το διπλασιασμό στην Ευρωπαϊκή Ένωση έως το έτος 2010 του μεριδίου των μη ζημιογόνων πηγών ενέργειας, όπως είναι ο ήλιος, ο άνεμος, τα ύδατα και η βιομάζα;

3. Πώς κρίνει η Επιτροπή τη δήλωση ότι η γερμανική ρύθμιση για την πληρωμή της τροφοδότησης με ενέργεια διαταράσσει το διεθνή ανταγωνισμό των παραγωγών ενέργειας και καθιστά αδύνατη τη μεταβίβαση στην ελευθερωμένη αγορά ενέργειας, του επιπλέον κόστους στους πελάτες, ενώ ακριβώς χαρακτηριστικό αυτής της ελευθερωμένης αγοράς ενέργειας αποτελεί ο διαχωρισμός μεταξύ, αφενός, των δικτύων εφοδιασμού και μεταφοράς και, αφετέρου, της παραγωγής ενέργειας;

4. Αγνοεί η Επιτροπή το γεγονός ότι ο γερμανικός νόμος για την τροφοδότηση των δικτύων με ενέργεια που αναθεωρήθηκε την άνοιξη του 1998 επιβάλλει σαφώς τη διάθεση και την υποχρέωση πληρωμής στους φορείς εκμετάλλευσης των δικτύων και ότι αυτοί μπορούν να επιβαρύνουν με αυτό το κόστος τα τέλη χρησιμοποίησης, προκειμένου με τον τρόπο αυτό να μη διαταράσσεται καθόλου ο ανταγωνισμός των παραγωγών ενέργειας μεταξύ τους;

5. Ποιοί είναι οι αντικειμενικοί λόγοι με τους οποίους η Επιτροπή μπορεί να θεμελιώσει τον ισχυρισμό ότι η κατά νόμο ελάχιστη τιμή για την αιολική ενέργεια που είναι σήμερα στη Γερμανία 16,79 πφένιχ ανά κιλοβατώρα αποτελεί "υπερβολική αντιστάθμιση";

Αγνοεί η Επιτροπή το γεγονός ότι από το επιστημονικό πρόγραμμα μετρήσεων και αξιολόγησης που εκτελέστηκε από γερμανικές κρατικές υπηρεσίες προέκυψε κατά μέσο όρο κόστος ύψους 16,60 πφένιχ ανά κιλοβατώρα και ότι η πληρωμή για την τροφοδότηση των δικτύων με ενέργεια θα αυξηθεί ούτως ή άλλως τα προσεχή χρόνια στη Γερμανία, λόγω της σύνδεσης με τις μέσες τιμές, κατά 30 % σε 14-15 πφένιχ ανά κιλοβατώρα;

Απάντηση του κ. Van Miert εξ ονόματος της Επιτροπής

(28 Οκτωβρίου 1998)

1. Ο νόμος για την τροφοδότηση των δικτύων με ενέργεια "Stromeinspeisungsgesetz" εγκρίθηκε από την Επιτροπή ως κρατικήενίσχυση το 1990, μετά την κοινοποίησή του από την ομοσπονδιακή κυβέρνηση. Η συνθήκη ΕΚ όχι μόνο υποχρεώνει την Επιτροπή να ελέγχει τις νέες κρατικές ενισχύσεις, αλλά και να παρακολουθεί κρατικές ενισχύσεις που είχαν εγκριθεί προηγουμένως σε σχέση με την συμβιβασιμότητά τους με τους κανόνες που διέπουν τις κρατικές ενισχύσεις. Στο πλαίσιο αυτό, απεστάλη επιστολή, το Φθινόπωρο του 1996 στις γερμανικές αρχές η οποία τους ζητούσε να διευκρινίσουν αν οι εξελίξεις στον τομέα συμφωνούν με την απόφαση του 1990, λόγω πολυάριθμων καταγγελιών που υποβλήθηκαν στην Επιτροπή.

2. Η θέση της Επιτροπής δεν έρχεται σε αντίθεση με τους στόχους που καθορίζονται στο Λευκό Βιβλίο για τις ανανεώσιμες πηγές ενέργειας(1), που προτείνει την αύξηση του μεριδίου στην αγορά για τις ανανεώσιμες πηγές ενέργειας. Το Λευκό Βιβλίο δεν επηρεάζει κατάρχάς τους κανόνες για τις κρατικές ενισχύσεις, δεδομένου ότι οι κρατικές ενισχύσεις για την προώθηση των ανανεώσιμων πηγών ενέργειας υπόκεινται στους γενικούς κανόνες για τις κρατικές ενισχύσεις της ΕΚ. Ταυτόχρονα,η θετική στάση της Επιτροπής έναντι της προώθησης των ανανεώσιμων πηγών ενέργειας φαίνεται και από την πολιτική της και για τις κρατικές ενισχύσεις. Οι κατευθυντήριες γραμμές της Επιτροπής για την περιβαλλοντική προστασία προβλέπουν ότι οι ενισχύσεις για τις ανανεώσιμες πηγές ενέργειας θα αντιμετωπίζονται ως περιβαλλοντικές ενισχύσεις. Όταν αξιολογείται εάν μια ενίσχυση δικαιολογείται κατέξαίρεση για περιβαλλοντικούς λόγους, η Επιτροπή υιοθετεί συνήθως θετική προσέγγιση. Στην εξέταση κάθε περίπτωσης πρέπει επίσης να λαμβάνοναι υπόψη οι περιβαλλοντικές και ανταγωνιστικές πτυχές.

3. Η θέση της Επιτροπής δεν έρχεται σε αντίθεση με την οδηγία για κοινούς κανόνες στην εσωτερική αγορά ηλεκτρισμού. Η οδηγία αυτή δεν επηρεάζει κατάρχάς τους κανόνες για τις κρατικές ενισχύσεις. Κατά την αξιολόγηση του "Stromeinspeisungsgesetz" στο πλαίσιο των κανόνων για τις κρατικές ενισχύσεις, θα πρέπει να ληφθεί υπόψη ότι η οδηγία πρέπει να εφαρμοστεί από τα κράτη μέλη έως τον Φεβρουάριο του 1999 και ότι η Επιτροπή εξετάζει τη δυνατότητα να υποβάλει πρόταση οδηγίας για την εναρμόνιση της αντιμετώπισης των ανανεώσιμων πηγών ενέργειας. Για τους λόγους αυτούς, κρίνεται σκόπιμο να αναμείνουμε τις νεώτερες εξελίξεις.

4. Η Επιτροπή γνωρίζει ότι ο νόμος "Stromeinspeisungsgesetz", όπως τροποποιήθηκε την Άνοιξη του 1998 επιβάλλει υποχρέωση αγοράς και πληρωμής στις εταιρείες ηλεκτροδότησης που λειτουργούν δίκτυα παροχής ρεύματος.

5. Η Επιτροπή δεν αμφισβητεί ότι χρειάζεται στήριξη για την αντιστάθμιση των ανταγωνιστικών μειονεκτημάτων της αιολικής ενέργειας. Ωστόσο, εξετάζοντας τη σταδιακή ανάπτυξη της αιολικής ενέργειας από το 1990, πρέπει να αξιολογηθεί - ιδιαίτερα λόγω των πολυάριθμων σχετικών καταγγελιών - αν το επίπεδο της στήριξης ευθυγραμμίζεται με τις απαιτήσεις για τις κρατικές ενισχύσεις.

(1) COM(97)599 τελικό.